Document ID: /roh_data/filtered/fineweb-2-filterrobots_roh.jsonl.gz/13428

Mesiras repressivas per motivs da provediment
Vus essas daventà la victima d’ina mesira repressiva per motivs da provediment avant il 1981? U essas Vus vegnì nizzegià ora u maltractà sco uffant plazzà? Voss post da cussegliaziun chantunal è qua per Vus, sche Vus vulais raquintar da Vossas experientschas engrevgiantas. Ed el sustegna Vus da dumandar per ina contribuziun da solidaritad.
Vus essas la victima d’ina mesira repressiva per motivs da provediment u d’in plazzament extrafamigliar, sche Vus essas per exempel:
- vegnì „plazzà administrativamain“ senza sentenzia giudiziala.
- vegnì nizzegià ora u maltractà sco uffant plazzà.
- vegnì maltractà sco uffant en ina chasa d’uffants.
- vegnì mess sut pressiun da dar davent Voss uffant u d’al dar liber per l’adopziun.
- vegnì sterilisà u sfurzà da stgatschar in uffant cunter Vossa voluntad u senza savair.
En tut quests cas avais Vus il dretg da survegnir sustegn da l’Agid a victimas sco er il dretg sin ina contribuziun da solidaritad. La premissa per obtegnair ina tala contribuziun da solidaritad è che la mesira repressiva per motivs da provediment u il plazzament extrafamigliar saja vegnì ordinà avant il 1981. Cun dar ina contribuziun da solidaritad renconuscha la societad ch’igl è vegnì fatg entiert a Vus.
Vulais Vus raquintar Vossa istorgia ad insatgi? U vulais Vus far ina dumonda per ina contribuziun da solidaritad e duvrais sustegn? Lura essas Vus en il dretg lieu tar Voss post da cussegliaziun chantunal – per ordinari è quai l’Agid a victimas en Voss chantun.
La cussegliaziun è gratuita e confidenziala: nagin n’intervegn insatge da Vossa istorgia, sche Vus na vulais betg quai. Tut ils collavuraturs da l’Agid a victimas èn persunas spezialisadas.
Tge pon ils posts da cussegliaziun far per Vus?
Las persunas spezialisadas dals posts da cussegliaziun pon per exempel far il suandant per Vus:
- Ellas taidlan tiers, sche Vus vulais raquintar da Vossas experientschas engrevgiantas.
- Ellas sustegnan Vus, sche Vus avais dumondas davart l’ulteriur proceder.
- Ellas accumpognan Vus da tschertgar Voss dossiers.
- Ellas gidan Vus a far ina dumonda per ina contribuziun da solidaritad.
- Ils posts da cussegliaziun As intermedieschan en cas da basegn contacts cun ulteriurs servetschs (p.ex. autoritads u archivs).
Colliaziuns
Uffizi federal da giustia > Contribuziun da solidaritad
Uffizi federal da giustia > Victimas da mesiras repressivas per motivs da provediment